

**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΔΙΟΙΚΗΤΙΚΗΣ ΑΝΑΣΥΓΚΡΟΤΗΣΗΣ**

**ΓΡΑΦΕΙΟ ΤΥΠΟΥ**

Αθήνα, 4 Δεκεμβρίου 2017

**ΔΕΛΤΙΟ ΤΥΠΟΥ**

 **Χαιρετισμός της Υπουργού Διοικητικής Ανασυγκρότησης, Όλγας Γεροβασίλη, στα εγκαίνια του Κέντρου Προώθησης Απασχόλησης Άρτας**

Κυρίες και κύριοι,

Φίλες και φίλοι,

Αισθάνομαι ιδιαίτερη χαρά που βρίσκομαι εδώ, ανάμεσα σε πολλούς γνωστούς και φίλους, στη σημερινή τελετή εγκαινίων.

Εγκαινιάζουμε σήμερα έναν νέο, λειτουργικό χώρο για το Κέντρο Προώθησης Απασχόλησης στην Άρτα.

Ώστε, στο εξής, οι εγκαταστάσεις του Κέντρου να ανταποκρίνονται στις αναβαθμισμένες πλέον υπηρεσίες του ΟΑΕΔ.

Αλλά και να είναι περισσότερο φιλικές στους πολίτες και στους εργαζομένους.

Ώστε και οι εργαζόμενοι του ΟΑΕΔ να εκτελέσουν αποτελεσματικά και ποιοτικά την αποστολή τους προς την τοπική κοινωνία.

Και επιθυμώ να ευχαριστήσω θερμά την Διοικήτρια του ΟΑΕΔ, κ. Καραμεσίνη, που παρευρίσκεται, στηρίζοντας αυτήν την προσπάθεια.

Γιατί, ο Οργανισμός Απασχόλησης Εργατικού Δυναμικού δίνει τον τόνο στον αγώνα μας για την καταπολέμηση της ανεργίας και των αποκλεισμών.

Έναν αγώνα δύσκολο, εξαιτίας των συνεπειών της χρεοκοπίας, στην οποία μας οδήγησαν οι προηγούμενες κυβερνήσεις.

Φίλες και φίλοι,

Ο στόχος μας με τη Διοίκηση του ΟΑΕΔ είναι κοινός.

Εργαζόμαστε για μια Δημόσια Διοίκηση, ανεξάρτητη, αξιοκρατική και αποτελεσματική.

Μια Δημόσια Διοίκηση που θα υπηρετεί τις πραγματικές ανάγκες των πολιτών και των επιχειρήσεων.

Ιδιαίτερα τώρα, μετά και τη συμφωνία σε τεχνικό επίπεδο για την τρίτη αξιολόγηση, αλλά και το αποψινό Eurogroup.

Τώρα, που βλέπουμε ευκρινώς τον ορίζοντα εξόδου από την επιτροπεία.

Τώρα, που ανοίγεται μια νέα σελίδα για την ανάπτυξη και την ευημερία της χώρας.

Φίλες και φίλοι,

Γνωρίζω καλά ότι ο ΟΑΕΔ επαναπροσδιορίζει το επιχειρησιακό του μοντέλο.

Όπως και ότι τα τελευταία χρόνια εξελίσσεται με γοργούς ρυθμούς.

**Γι’ αυτό και αισθάνομαι ιδιαίτερη ικανοποίηση, που ο ΟΑΕΔ είναι ο πρώτος δημόσιος οργανισμός, ο οποίος διερευνά και εκπαιδεύεται για την νέα διαδικασία της στοχοθεσίας.**

Γιατί, η στοχοθεσία συνιστά προϋπόθεση για μια συμμετοχική αλλαγή, με ορίζοντα το Δημόσιο του 2020.

Ήδη, υλοποιούμε ένα τριετές, συνεκτικό πλαίσιο ολιστικής αναβάθμισής της Δημόσιας Διοίκησης.

Ένα ευρύ φάσμα μεταρρυθμίσεων, με επίκεντρο τον άνθρωπο, το οποίο περιλαμβάνει, μεταξύ άλλων:

* τα νέα ψηφιακά οργανογράμματα,
* τα περιγράμματα θέσεων εργασίας και
* το ενιαίο σύστημα κινητικότητας.

Προκειμένου να μειώσουμε τη γραφειοκρατία, εξοικονομώντας σημαντικούς πόρους.

Φίλες και φίλοι,

Η προσπάθεια να αντιμετωπιστεί δραστικά η ανεργία, ειδικά για την περιοχή μας, είναι διαρκής.

Ιδίως, όταν διαχρονικά ο νομός μας σημείωνε υψηλότατα ποσοστά.

Για το λόγο αυτό, η συνεργασία μας με τη Διοίκηση του ΟΑΕΔ είναι ευρεία και στενή.

Γιατί, ο συντονισμός οραμάτων, στρατηγικών και δράσεων θα μας οδηγήσουν στη ριζική αντιμετώπιση των προβλημάτων.

Εύχομαι καλή δουλειά και πολλές επιτυχίες στο νέο Κέντρο και στους εργαζόμενους του ΟΑΕΔ.

Σας ευχαριστώ.